Ο **Φρανσουά Λε Μετέλ ντε Μπουαρομπέρ** (Γαλλικά: François Le Métel de Boisrobert), (1589 - 1662) ήταν Γάλλος ποιητής, θεατρικός συγγραφέας και ιδρυτικό μέλος της Γαλλικής Ακαδημίας.

Βιογραφία
---------

Ο Μπουαρομπέρ γεννήθηκε στην Καν το 1589 και ήταν γιος εισαγγελέα. Σπούδασε νομικά και άσκησε για ένα διάστημα το επάγγελμα του δικηγόρου στη Ρουέν. Το 1622 πήγε στο Παρίσι και έγινε μέλος μιας ομάδας ελευθεριακών ποιητών γύρω από τον Σαιντ-Αμάν και τον Τεοφίλ ντε Βιώ. Με τη βοήθεια του Μαλέρμπ βρήκε απασχόληση στη βασιλική αυλή, συμμετείχε σε μπαλέτο στο παλάτι του Λούβρου τον Φεβρουάριο του 1623. Αποκήρυξε τον Προτεσταντισμό το 1623 και έγινε ηγούμενος του Σατιγιόν-συρ-Σεν. Το 1625 συμμετείχε σε πρεσβεία στο Λονδίνο και το 1630 πήγε στη Ρώμη όπου κέρδισε την εύνοια του Πάπα Ουρβανού Η΄ και έλαβε περισσότερα αξιώματα.

Από το 1623, απέκτησε την εύνοια του καρδινάλιου Ρισελιέ χάρη στο πνεύμα του, την ευχαρίστηση της συνομιλίας μαζί του και το σατιρικό ταλέντο του. Ήταν ένας από τους λίγους που κατάφερε να κάνει τον καρδινάλιο να γελάσει και έτσι να τον αποσπάσει από τις βαριές υποθέσεις του. Σύντομα έγινε ένας από τους πέντε ποιητές, ανάμεσά τους και ο Πιερ Κορνέιγ, που εφάρμοσαν τις ιδέες του καρδινάλιου σε δραματικά θέματα. Ήταν ο Μπουαρομπέρ που πρότεινε στον Ρισελιέ τη δημιουργία της Γαλλικής Ακαδημίας και ήταν ένα από τα πρώτα και πιο ενεργά μέλη της. Η υψηλή προστασία του καρδινάλιου είχε ως αποτέλεσμα να γίνει αρκετά πλούσιος. Ο ίδιος δεν κατάφερε ποτέ να δημιουργήσει σημαντικό έργο αλλά ήταν γενναιόδωρος και προστάτεψε νεότερους ανθρώπους των γραμμάτων.

Ο τρόπος ζωής του ήταν προκλητικός και έδινε δικαιώματα στους εχθρούς του. Έπεσε σε δυσμένεια περισσότερες από μία φορές, του άρεσαν οι διασκεδάσεις, το καλό φαγητό και δεν προσπάθησε να κρύψει την αμφιφυλοφιλία του και τις περιπέτειές του με τους υπηρέτες. Ήταν τακτικός επισκέπτης στο σαλόνι της Νινόν ντε Λανκλό.

Ο έκλυτος βίος του ανάγκασε, τον Ιανουάριο του 1641, τον Ρισελιέ να του απαγορεύσει να εμφανίζεται μπροστά του. Αλλά ο καρδινάλιος δεν άργησε να μετανιώσει γιατί ο Μπουαρομπέρ του είχε γίνει απαραίτητος. Μια μέρα όταν ο Ρισελιέ αρρώστησε, ο γιατρός του είπε: «Κύριε, όλα τα φάρμακά μας είναι άχρηστα αν δεν τα ανακατέψουμε με λίγο Μπουαρομπέρ». Έτσι, του έγραψε μια συνταγή που έγραφε μόνο *Συνταγή Μπουαρομπέρ* και ο καρδινάλιος ανακάλεσε τον παλιό προστατευόμενό του.

Μετά το θάνατο του Ρισελιέ, στάθηκε δίπλα στον καρδινάλιο Μαζαρέν, τον οποίο υπηρέτησε πιστά σε όλη τη διάρκεια των πολέμων της Σφενδόνης. Στα τελευταία του χρόνια, αφιέρωσε μεγάλο μέρος του χρόνου του στα καθήκοντά του ως ιερέας.

Έργο
----

Ο Μπουαρομπέρ συνέθεσε 18 θεατρικά έργα, μεταξύ των οποίων 9 τραγωδίες. Μία από τις κωμωδίες του, *La Belle Plaideuse* (1655) είναι αξιοσημείωτη και λέγεται ότι ενέπνευσε τον *Φιλάργυρο* του Μολιέρου. Είναι επίσης συγγραφέας πολλών ποιημάτων. Οι *Μύθοι* (Contes), που δημοσιεύτηκαν με το όνομα του αδελφού του Αντουάν Λε Μετέλ ντ'Ουβίλ, είναι έργο που αποδίδεται επίσης σ' αυτόν.

Παραπομπές
----------

1. 1 2 3 4 5 6 7  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. 12110265z. Ανακτήθηκε στις 31  Μαρτίου 2023.
2. ↑  «Encyclopædia Britannica» (Αγγλικά) biography/Francois-Le-Metel-seigneur-de-Boisrobert. Ανακτήθηκε στις 9  Οκτωβρίου 2017.
3. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb12110265z. Ανακτήθηκε στις 10  Οκτωβρίου 2015.
4. ↑  *Czech National Authority Database*. pna2016925248. Ανακτήθηκε στις 1  Μαρτίου 2022.
5. ↑  *Czech National Authority Database*. pna2016925248. Ανακτήθηκε στις 17  Δεκεμβρίου 2022.
6. ↑  «Académie française». (Γαλλικά) *academie-francaise.fr*. francois-le-metel-de-boisrobert. Ανακτήθηκε στις 6  Ιουλίου 2020.
7. ↑ . «britannica.com/biography/Francois-Le-Metel-seigneur-de-Boisrobert».
8. ↑ . «operabaroque.fr/BOESSET\_BACCHANALES.htm».
9. ↑ . «words.fromoldbooks.org/Chalmers-Biography/b/boisrobert-francois-metel-de».
10. ↑ . «theodora.com/encyclopedia/b2/francois\_le\_metel\_de\_boisrobert».
11. ↑ . «theses.enc.sorbonne.fr/François Le Métel de Boisrobert (1592-1662), écrivain et homme de pouvoir».
12. ↑ . «andrejkoymasky.com/liv/famFrançois le Métel de Boisrobert».

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 29565090
* **Europeana**: agent/base/65662
* LCCN: n85112067
* ISNI: 0000 0001 2125 9263
* GND: 118659251
* SUDOC: 029485266
* BNF: cb12110265z (data)
* NLA: 35854100
* NKC: pna2016925248
* ICCU: MILV138677
* BNE: XX1409266
* CiNii: DA08780107

 |

 |